Темиржанов Махъты и дамыгъэ лъапIэ
УФ-м и Президент Путин В. В. къыдигъэкIа УказымкIэ Шэрэдж муниципальнэ районым и щIыналъэ администрацэм и Iэтащхьэ Темиржанов Махъты къратащ Урысей Федерацэм и къэрал наградэр — «Хэкум и пащхьэ щиIэ фIыщIэм папщIэ» орденым и етIуанэ нагъыщэ медалыр. Апхуэдэ наградэ лъапIэр щIыналъэм и Iэтащхьэм къыхуагъэфэщащ илъэс куэд лъандэрэ хьэлэлу зэрылажьэм икIи къэралым и пащхьэ фIыщIэ хэха зэрыщиIэм папщIэ.
Темиржанов Махъты Уэсмэн и къуэр 1953 гъэм щIышылэм и 11-м Кизил-Кия къалэм (Къыргъыз Республикэ) къыщалъхуащ. Техникэ щIэныгъэхэм я кандидатщ. Хьэсэней поселкэм и щIыналъэ администрацэм и Iэтащхьэу, КъБР-м промышленностымкIэ, транспортымрэ связымкIэ и министрым и япэ къуэдзэу лэжьащ. 1997 гъэм КъБр-м и Парламентым и депутату хахащ. 2001 гъэ лъандэрэ Шэрэдж муниципальнэ районым и администрацэм и Iэтащхьэщ. 2003 гъэм КъБР-м и ЩIыхь тхылъыр къратащ, 2012 гъэм «Къэбэрдей-Балъкъэр Республикэм щIыхь зиIэ и экономист» цIэ лъапIэр къыфIащащ, 2013 гъэм Урысей Федерацэм и законодательствэмрэ парламентаризмэмрэ зегъэужьынымкIэ бгъэдэлъ фIыщIэм папщIэ УФ-м и Къэрал Думэм и ЩIыхь тхылъыр къратащ.
Шэрэдж муниципальнэ администрацэм
и пресс-IуэхущIапIэ.
